La Bibia piemontèisa/Testament Neuv/Gioann Litre/1Gioann 1


Prima litra 'd Gioann

1

Pròlogh 

Sossì a l'é lòn ch'iv nunsioma: lòn ch'a l'era fin-a dal prinsipi, lòn ch'i l'oma sentù, lòn ch'i l'oma vëddù con nòstri euj, lòn ch'i l'oma contemplà e che nòstre man a l'han tocà. As trata dla Paròla dla vita. Përchè la vita a l'é an efet manifestasse: nojàutri i l'oma vëddula e i në rendoma testimoniansa, iv nunsioma la vita eterna ch'a l'era con ël Pare e che peui a l'é stane arvelà. A vojàutri, donch, i nunsioma lòn ch'i l'oma vëddù e sentù, përchè 'dcò vojàutri i sìe an comunion con nojàutri, ch'i l'oma comunion con ël Pare e con sò Fieul Gesù Crist. Parèj, i vë scrivoma coste ròbe përché nòstra gòj a sia compléta.

Nosgnor a l'é lus 

Sto-sì a l'é 'l messagi ch'i l'oma sentù da Gesù e che adess iv nunsioma: che Nosgnor a l'é lus e ch'a-i é gnun top an chiel. S'i disoma ch'i soma 'n comunion con chiel, ma, an efet, i vivoma 'nt lë scur, i soma mach ëd busios e i vivoma pa nen conform a la vrità. Tutun, s'i vivoma 'nt la lus tanme chiel a l'é 'nt la lus, i soma 'n comunion l'un con l'àutr, e 'l sangh ëd Gesù, sò Fieul, an purifica 'd minca 'n pecà. S'i disoma ch'i l'oma fàit gnun pecà, i 'ngabioloma mach noi midem e i vivoma nen ant la vrità. Contut, s'i confessoma ij nòstri pecà, Nosgnor, ch'a l'é fedel e giust, an përdonrà ij pecà e an purificherà da tut lòn ch'a l'é pa giust. S'i disoma ch'i l'oma fàit gnun pecà, a l'é coma s'i disèisso che Nosgnor a dis ëd busiardarìe e cola-lì a sarìa la dimostrassion che soa paròla a trova pa 'd pòst an nòstra vita.

Nòte 

Bibia
Testament Neuv
Gioann Litre